শিশু হার্ভেস্টিং

চাইল্ড হার্ভেস্টিং বা শিশু পাচার বলতে মানব শিশুদের পদ্ধতিগত বিক্রয়কে বোঝায়, যা সাধারণত উন্নত দেশের পরিবারগুলোর কাছে শিশুদের দত্তক দেওয়ার জন্য করা হয়ে থাকে, তবে কখনও কখনও শিশু পাচার বা অন্যান্য উদ্দেশ্যেও এই কাজ করা হয়। শব্দটি বিভিন্ন ধরনের পরিস্থিতি এবং অর্থনৈতিক, সামাজিক ও শারীরিক বল প্রয়োগের বিভিন্ন মাত্রা বোঝাতে ব্যবহৃত হয়। শিশু সংগ্রহ কর্মসূচি যে স্থানগুলোতে সংঘটিত হয়ে থাকে সেগুলিকে কখনও কখনও 'বেবি ফ্যাক্টরি' বা 'বেবি ফার্ম' বলা হয়ে থাকে।

পদ্ধতিসমূহ

নিম্নলিখিত বিভিন্ন পদ্ধতির মাধ্যমে একটি শিশুকে পাওয়ার পর, 'শিশু লন্ডারিং' নামক একটি প্রক্রিয়ার মাধ্যমে শিশুটি অথবা পিতামাতা বা উভয়েরই পরিচয় পরিবর্তন করা হয়।

শিশু কারখানা

নারীরা স্বেচ্ছায় বা বলপূর্বক তাদের সন্তানদের বিক্রি করার উদ্দেশ্যে গর্ভবতী হতে পারেন। যে সমস্ত কেন্দ্রে শিশুদের জন্ম দেওয়া এবং বিক্রি করা হয়, সেগুলিকে "শিশু কারখানা" বা "শিশু প্রজনন ফার্ম" বলা হয়। এগুলি প্রসূতিসদন, অনাথ আশ্রম, ডাক্তারখানা বা ছোট কারখানার ছদ্মবেশে থাকাতে পারে। এই ধরনের কার্যকলাপ সাধারণত দারিদ্র্যের কারণেই ঘটে থাকে। কিছু ক্ষেত্রে এটি বাণিজ্যিক সারোগেসির মতো হয়ে থাকে, সেক্ষেত্রে শিশুটির ক্রেতা পুরুষ সঙ্গী শুক্রাণু সরবরাহ করে থাকে। কেনিয়াতে এই ধরনের অবৈধ ক্লিনিক রয়েছে। বেবি১০১  নামক কোম্পানির একটি শিশু কারখানা থাইল্যান্ডে ২০১১ সালে পুলিশের হাতে ধরা পড়ে। ২০১৬ সালে মালয়েশিয়ায় সামাজিক মাধ্যমে পরিচালিত শিশু কারখানার সন্ধান পাওয়া যায়। আবিষ্কৃত বেশিরভাগ শিশু কারখানাই দক্ষিণ নাইজেরিয়ায় অবস্থিত, এর মধ্যে ওন্ডো, ওগুন, ইমো, আকওয়া ইবোম, আবিয়া এবং আনামব্রা প্রদেশে এগুলি বেশি দেখা যায়।

শিশু কারখানাগুলি কখনও কখনও নারীদের প্রতারিত করে বা অপহরণ করে ধর্ষণ করে, যাতে তাদের সন্তানদের বিক্রি করা যায়। ২০০৮ সালে নাইজেরিয়ার এনুগু রাজ্যের এনুগুতে অনাথ আশ্রম হিসেবে দাবি করা একটি শিশু কারখানার জাল পুলিশি অভিযানে ধরা পড়ে। ২০১১ সালের জুন মাসে নাইজেরিয়ার আবা শহরে ৩২ জন গর্ভবতী মেয়েকে একটি শিশু ফার্ম থেকে উদ্ধার করা হয়, যা গর্ভবতী কিশোরীদের সাহায্য করার নাম করে পরে তাদের সন্তানদের দিয়ে দিতে বাধ্য করত। ২০১১ সালের অক্টোবর মাসে, আনামব্রার ইহিয়ালায় ইহেনি এজুমা ফাউন্ডেশনের একটি হাসপাতালে সতেরো জন গর্ভবতী মহিলাকে (কিছু সূত্র অনুসারে ত্রিশ জন) পাওয়া যায়। ২০১৩ সালে আরও পাঁচটি এবং ২০১৫ সালে আরও আটটি শিশু কারখানা আবিষ্কৃত হয়েছিল।

অপহরণ

নাইরোবির সংঘবদ্ধ চক্রগুলি গৃহহীন মায়েদের সন্তানদের অপহরণ করে থাকে। সাধারণত রাস্তায় পরিবারগুলি  ঘুমিয়ে থাকার সময় বা মায়ের বিশ্বাস অর্জন করেও অপহরণ করা হয়। ১৯৯০-এর দশকে এই গুজব ছিল যে গুয়াতেমালায় শিশু অপহরণকারী চক্রগুলি অবাধে ঘুরে বেড়ায়, সেখানে দত্তক সংক্রান্ত আইন বেশ শিথিল। ১৯৮০-এর দশকে শ্রীলঙ্কার] কিছু হাসপাতালের কর্মীরা আন্তর্জাতিক দত্তক দেওয়ার জন্য নবজাতক অপহরণ চক্রের সাথে জড়িত ছিল। তারা আসল মায়েদের জানাত যে নবজাতক মারা গেছে এবং অন্য মহিলাদের আসল মা হিসেবে অভিনয় করার জন্য টাকা দিত। রাষ্ট্রও এই ধরনের ষড়যন্ত্রে জড়িত থাকতে পারে। চীনে এক সন্তান নীতি চলাকালীন, যখন মহিলাদের শুধুমাত্র একটি সন্তান ধারণের অনুমতি ছিল, তখন স্থানীয় সরকারগুলো প্রায়শই মহিলাকে সন্তান জন্ম দেওয়ার অনুমতি দিত এবং তারপর শিশুটিকে নিয়ে যেত। শিশু পাচারকারীরা (যাদের প্রায়শই সরকার অর্থ প্রদান করত) শিশুদের এমন অনাথ আশ্রমে বিক্রি করত যেগুলি হাজার হাজার ডলারের বিনিময়ে আন্তর্জাতিক দত্তকের ব্যবস্থা করত এবং এর মাধ্যমে সরকার লাভবান হত।

অনাকাঙ্ক্ষিত শিশুদের ব্যবস্থা করা

যেসব মহিলা একটি সন্তানের জন্ম দিয়েছেন বা গর্ভবতী এবং তারা মনে করেন যে তারা সেই সন্তানের যত্ন নিতে অক্ষম বা অনিচ্ছুক, তাদের কাছে এমন প্রস্তাব দেওয়া হয় যে তারা শিশুটিকে যারা একটি সন্তানের চাইছে তাদের কাছে বিক্রি করে দিতে পারে। কিশোরী গর্ভাবস্থার কলঙ্ক এবং গর্ভপাতের সুযোগের অভাবকে এর মূল কারণ হিসেবে উল্লেখ করা হয়েছে। মালয়েশিয়ার অভিবাসী যৌনকর্মীরা যারা গর্ভবতী হন, তারা এই ধরনের লেনদেনে জড়িত হন কারণ তাদের সন্তান ধারণ করা অবৈধ। যারা তাদের কাছে এই প্রস্তাব নিয়ে আসেন তারা প্রায়শই স্বাস্থ্যসেবা পেশাদার। ২০১৬ এবং ২০১২ সালে যথাক্রমে ভারতের গোয়ালিয়র এবং মিশরের হাসপাতাল থেকে পুলিশ এই ধরনের একটি চক্রের পর্দাফাঁস করেছিল।

বাজার
দত্তক গ্রহণ

শিশু পাচার বিশেষত কিছু আন্তর্জাতিক দত্তক গ্রহণ বাজারের সাথে সম্পর্কিত এবং সেখানে এটি ব্যাপকভাবে প্রচলিত।  এর পেছনের কারণ হিসেবে নিঃসন্তান দম্পতিদের সামাজিক কলঙ্ক, ইন ভিট্রো ফার্টিলাইজেশনের মতো সহায়তাপ্রাপ্ত প্রজনন প্রযুক্তির বহুল খরচ এবং দত্তক গ্রহণের ক্ষেত্রে সাংস্কৃতিক গ্রহণযোগ্যতা, আইনি বৈধতা বা প্রশাসনিক অসুবিধার মতো প্রতিবন্ধকতা।

জোরপূর্বক শ্রম

শিশু পাচার এমন পরিস্থিতিতেও করা হয়ে থাকে যেখানে শিশুদের দাস হিসাবে শ্রমের জন্য পাচার করা হয়। এর মধ্যে ভিক্ষাবৃত্তি চক্র, বাগান, খনি, কারখানা, চাকর হিসেবে বা যৌনকর্মী হিসেবে কাজ করানো অন্তর্ভুক্ত থাকতে পারে।

আচারগত বলিদান

এমন অভিযোগ রয়েছে যে কিছু শিশু পাচার কর্মসূচি কালো জাদু বা
ডাকিনীবিদ্যার আচারে নির্যাতন বা উৎসর্গ করার জন্য শিশুদের সরবরাহ করে থাকে; এটি নাইজেরিয়ায় একটি উদ্বেগের কারণ।

আরও দেখুন

শিশুশ্রম
শিশু লন্ডারিং
শিশু বিক্রয়
শিশু পাচার
শিশুদের বাণিজ্যিক যৌন শোষণ
নাইজেরিয়ায় মানব পাচার
আন্তর্জাতিক দত্তক কেলেঙ্কারির তালিকা
সারোগেসি
সহায়তাপ্রাপ্ত প্রজনন প্রযুক্তি
দত্তক গ্রহণ

 বহিঃসংযোগ 

 বেবি ফ্যাক্টরি: How pregnancies, deliveries are framed ভ্যানগার্ডে
 ভিডিও: নাইজেরিয়ান সংযোগ II (18:15–23:10) of আল জাজিরা



</div>
তথ্যসূত্র